

**РЕПУБЛИКА СРБИJА**

**МИНИСТАРСТВО ИНФОРМИСАЊА И ТЕЛЕКОМУНИКАЦИЈА**

На основу чл. 16. став 1. тачка 4) и 20. Закона о јавном информисању и медијима („Службени гласник Републике Србије”, брoj 92/23), Уредбе о условима и критеријумима усклађености државне помоћи у области јавног информисања („Службени гласник Републике Србије” број 9/22), Мишљења Министарства финансија, број: 3556128 2024 10520 008 001 011 001 од 23.12.2024. године, Правилника о суфинансирању пројеката за остваривање јавног интереса у области јавног информисања („Службени гласник Републике Србије” бр. 6/24 и 106/24) и Одлуке о расписивању конкурса за суфинансирање пројеката у области јавног информисања у 2025. години Број: 000062484 2025 13460 003 005 000 001 од 27. јануара 2025. године, Министарство информисања и телекомуникација расписуjе

**К О Н К У Р С
за суфинансирање проjеката производње медијских садржаја за штампане медије и сервисе новинских агенција у 2025. години**

Конкурс се расписује ради пружања финансијске подршке производњи медијских садржаја који доприносе остваривању јавног интереса у области јавног информисања, дефинисаног чланом 15. Закона о јавном информисању и медијима и објављује се на Јединственом информационом систему за спровођење и праћење суфинансирања пројеката у области јавног информисања (у даљем тексту ЈИС) jis.mit.gov.rs и веб-сајту Министарства информисања и телекомуникација.

Средства опредељена за овај конкурс износе 53.700.000,00 динара.

Најмањи износ средстава који може бити одобрен за суфинансирање пројекта је 800.000,00 динара, а највећи 5.000.000,00 динара.

Учесник конкурса за производњу медијских садржаја за штампане медије и сервисе новинских агенција, у складу са условима и критеријумима усклађености државне помоћи у области јавног информисања, може поднети захтев за суфинансирање пројекта чија комерцијална експлоатација није предвиђена, у износу који не прелази 80% оправданих трошкова предложеног пројекта, а највише до износа утврђеног конкурсом.

Конкурс се расписује и средства се додељују за пројекте чија реализација може трајати до годину дана од дана доношења одлуке о додели средстава.

Приликом закључивања уговора са сваким корисником се одређује рок за реализацију пројекта, у складу са планом пројектних активности.

**ПРАВО УЧЕШЋА**

Право учешћа на Конкурсу има:

1. издавач чији је медиј уписан у Регистар медија у складу са законом;
2. лице које се бави производњом медијских садржаја и које је уписано у Евиденцију произвођача медијских садржаја и које приложи доказ да ће суфинансиран медијски садржај бити реализован путем медија који испуњава услове из тачке 1.

 Право учешћа на конкурсу немају:

1. издавачи, односно лица која се баве производњом медијских садржаја са истим пројектом који је подржан на конкурсима Републике Србије, аутономне покрајине, односно јединице локалне самоуправе и за који је корисник органу доставио извештај о реализацији пројекта;
2. издавачи, односно лица која се баве производњом медијских садржаја који нису унели податке и документа у ЈИС;
3. издавачи са медијем у коме нису објављени основни подаци о медију у облику импресума;
4. издавачи који се финансирају из јавних прихода за обављање делатности у области јавног информисања;
5. подносиоци који су добили средства за суфинансирање пројекта на конкурсу Републике Србије, аутономне покрајине, односно јединице локалне самоуправе, а нису у уговором предвиђеном року и прописаној форми поднели наративни и финансијски извештај и произведени медијски садржај односно доказ о реализацији пројекта;
6. подносиоци који су добили средства за суфинансирање пројекта на конкурсу Републике Србије, аутономне покрајине, односно јединице локалне самоуправе, а за које се утврди да су ненаменски трошена, односно да нису испунили уговорну обавезу;
7. лица који се налазe у поступку повраћаја државне или de minimis помоћи, као и лица која су били у тешкоћама у смислу прописа о контроли државне помоћи.

**УСЛОВИ ЗА УЧЕШЋЕ НА КОНКУРСУ**

Учесник Конкурса може конкурисати само са jедним проjектом.

Издавач више медија има право учешћа на Конкурсу са једним пројектом за сваки медиј.

Пројекат у смислу Закона подразумева заокружену програмску целину или део целине (жанровска и временска) којом се доприноси остваривању јавног интереса предвиђеног чланом 15. Закона.

**Средства се додељују за производњу новог медијског садржаја**, у складу са планираним активностима наведеним у пројекту, у којем удео преузетог садржаја из других извора, односно архивских снимака не може бити већи од 20 процената, при чему садржаји из других извора и архивски снимци морају бити јасно означени.

Документарна грађа (видео и аудио записи и фотографије) која се користи за илустрацију у производњи новог медијског садржаја (документарног и другог програма) није обухваћена наведеним процентом из претходног одељка.

Пројекат у смислу Закона не подразумева праћење друштвених, економских, политичких, културних, спортских и других дешавања на дневном нивоу (вести, централна информативна емисија, јутарњи програм, преглед дана и сл.).

Учесник конкурса, који не располаже одговарајућим капацитетима, може ангажовати издавача чији је медиј уписан у Регистар медија у складу са законом,односно лице које се бави производњом медијских садржаја и које је уписано у Евиденцију произвођача медијских садржаја, за производњу медијског садржаја чија вредност не прелази 20% од износа средстава који је орган доделио за реализацију пројекта.

Лице које је ангажовано за производњу дела медијског садржаја не може бити запослено код издавача нити повезано лице са издавачем у смислу закона којим се уређује правни положај привредних друштава и других облика организовања.

Право учешћа на Конкурсу немају предузетници који су прекинули обављање делатности.

**КРИТЕРИЈУМИ ЗА ОЦЕНУ ПРОЈЕКАТА**

**Општи критеријуми су:**

1. Мера у којој је предложена пројектна активност подобна да оствари јавни интерес у области јавног информисања, а посебно се оцењује:

1. релевантност пројекта;

2. изводљивост пројекта;

3. праћење реализације пројекта;

4. капацитети предлагача пројекта;

5. доступност садржаја циљној групи;

6. буџет и оправданост трошкова.

1. Мера у којој се медиј путем кога ће бити реализован пројекат придржава професионалних и етичких стандарда:

1. да ли су медију путем којег ће бити реализован пројекат изречене мере од стране државних органа, Регулаторног тела за електронске медије или Савета за штампу, у последњих годину дана, због кршења професионалних и етичких стандарда;

 2. тежина прекршаја и учесталост понављања.

**Ближи критеријуми су:**

 Обрада тема: очување српског идентитета, српског језика и српског ћириличног писма; политичка, међунационална, међуверска и други облици толеранције и разумевање; превенција и заштита од дискриминације; култура јавног дијалога; сузбијање говора мржње и лажних вести у медијима; безбедност деце на интернету; медијска писменост; владавина права; заштита података о личности, а посебно личности малолетника; улога и значај цивилног друштва; дигитализација и вештачка интелигенција; безбедност новинара; развој критичког мишљења; друштвене и породичне вредности; подстицање рађања; афирмативни садржаји за децу и младе; нове форме популарне културе; српска уметност и традиција; култура сећања; обележавање годишњица: 80 година пробоја заточеника система концентрационих и логора смрти НДХ у Јасеновцу, 80 година победе над нацизмом, фашизмом и усташтвом у Другом Светском рату, 210 година подизања Таковског устанка, 190 година Сретењског устава и 850 година од рођења Светог Саве I Српског; развој науке и образовања; равномерни регионални развој; унапређење и проширење пољопривредне производње; прехрамбена безбедност; безбедност саобраћаја; превенција насиља у породици, родно заснованог насиља и насиља уз употребу оружја; смањење ризика социјалне искључености припадника осетљивих група; родна димензија у друштвеној пракси и институцијама друштва; борба против корупције; борба против организованог криминала; борба против трговине људима; превенција тероризма; спречавање злоупотребе психоактивних супстанци; заштита сексуалног и репродуктивног здравља; спречавање злоупотребе оружја; јавно здравље и здравствене потребе становништва.

 Учесници Конкурса, поред наведених, могу да предложе и друге теме које доприносе остваривању јавног интереса у области јавног информисања.

**ДОКУМЕНТАЦИЈA**

 Учесник Конкурса **обавезно** путем ЈИС- a доставља пројекат и прилаже следећу документацију:

1. Пријаву за суфинансирање пројекта*Образац 1* (попунити у ЈИС- у додавањем тражених делова наведеног обрасца (Пројектне активности, Изводљивост пројекта, Праћење реализација пројекта, Капацитети за реализацију пројекта, Буџет пројекта);
2. Доказ (потврда не старија од 30 дана) да ће медијски садржаj бити објављен у медију који је уписан у Регистар медија (обавезно само за лица која се баве производњом медијских садржаја, а нису издавачи медија);
3. Скенирану насловну страну и страну са импресумом последњег издања новина у којима ће медијски садржај бити објављен (за штампане медије);
4. Изјаву учесника (у слободној форми) да произведени садржај неће бити комерцијално експлоатисан;
5. Изјаву учесника (у слободној форми) да пројекат не би могао бити реализован без доделе државне помоћи, односно да пројекат не би могао бити реализован другим инструментом државне помоћи осим субвенција - бесповратних средстава;
6. Изјаву учесника (у слободној форми) да се не налази у поступку повраћаја државне или de minimis помоћи и да није био у тешкоћама у смислу прописа о контроли државне помоћи.

**РОКОВИ**

Конкурс се расписује у периоду од 1. фебруара 2025. године до 3. марта 2025. године у 23:59 часова.

Одлука о расподели средстава доноси се најкасније у року од 90 дана од дана закључења Конкурса. Одлука се доноси у облику решења са образложењем.

**ПОЗИВ ЗА УЧЕШЋЕ У РАДУ СТРУЧНЕ КОМИСИЈЕ**

Оцену пројеката поднетих на Конкурс врши стручна комисија коју именује министар информисања и телекомуникација.

Позивају се новинарска и медијска удружења да путем JIS- a предложе чланове стручне комисије.

Позивају се теоретичари, аналитичари и практичари из области медија заинтересовани за учешће у раду комисије, да путем JIS- a предложе своје чланство у комисији.

Кандидати за члана комисије одговарају за истинитост и потпуност података наведених у Обрасцу за пријаву за члана комисије - Обрасцу 3.

Предложена лица не смеју бити у сукобу интереса нити обављати јавну функцију, у складу са правилима о борби против корупције.

Новинарска и медијска удружења и теоретичари, аналитичари и практичари из области медија који се самостално пријављују предлоге за чланове стручне комисије могу послати у року од 20 дана од дана објављивања конкурса на ЈИС- у и веб-сајту Министарства информисања и телекомуникација (до 21. фебруара 2025. године).

Пријаве се достављају путем ЈИС-а, на **Конкурс** **за суфинансирање проjеката производње медијских садржаја за штампане медије и сервисе новинских агенција у 2025. години.**

**НАЧИН ПРИЈАВЉИВАЊА**

Пријава пројеката на Конкурс за суфинансирање проjеката производње медијских садржаја за штампане медије и сервисе новинских агенција у 2025. години се шаље **искључиво путем ЈИС- a.**

Пријаве које не испуњавају услове за учешће на конкурсу као и пријаве достављене након истека рока ће бити одбачене.

Додатне информациjе могу се добити радним даном од 9 до 14 часова на бројеве телефона: 011/292-8946; 011/20-200-74 и 064 670 5333.

**ОБЈАВЉИВАЊЕ ОДЛУКЕ О РАСПОДЕЛИ СРЕДСТАВА**

Решење о расподели средстава по расписаном Конкурсу, биће обjављено на ЈИС- у и веб-сајту Министарства информисања и телекомуникација и достављено свим учесницима Конкурса у електронској форми.

**ЗАШТИТА ПОДАТАКА О ЛИЧНОСТИ**

Подаци прикупљени у току спровођења Конкурса ће бити обрађивани и чувани у складу са Законом о заштити података о личности.